**Projektas**

**PLUNGĖS RAJONO SAVIVALDYBĖS**

**TARYBA**

**SPRENDIMAS**

**DĖL PLUNGĖS RAJONO SAVIVALDYBĖS ŽLIBINŲ KULTŪROS CENTRO NUOSTATŲ PATVIRTINIMO**

2018 m. birželio 28 d. Nr. T1-

Plungė

Vadovaudamasi Lietuvos Respublikos vietos savivaldos įstatymo 16 straipsnio 3 dalies 9 punktu, Lietuvos Respublikos biudžetinių įstaigų įstatymo 4 straipsnio 3 dalies 1 punktu, Plungės rajono savivaldybės taryba n u s p r e n d ž i a:

1. Patvirtinti Plungės rajono savivaldybės Žlibinų kultūros centro nuostatus (pridedama).

2. Įgalioti Plungės rajono savivaldybės Žlibinų kultūros centro direktorių pasirašyti Plungės rajono savivaldybės Žlibinų kultūros centro nuostatus ir teisės aktų nustatyta tvarka įregistruoti juos Juridinių asmenų registre.

3. Pripažinti netekusiu galios Plungės rajono savivaldybės tarybos 2016 m. gruodžio 22 d. sprendimą Nr. T1-314 „Dėl Plungės rajono savivaldybės Žlibinų kultūros centro nuostatų patvirtinimo“.

Savivaldybės meras

SUDERINTA:

Administracijos direktorius Gintaras Bagužis

Švietimo, kultūros ir sporto skyriaus vedėjo pavaduotoja Vitalija Pociutė

Kalbos tvarkytojas Algirdas Eidukaitis

Sprendimą rengė Švietimo, kultūros ir sporto skyriaus vedėjo pavaduotoja Vida Saukalienė

PATVIRTINTA

Plungės rajono savivaldybės

tarybos 2018 m. birželio 28 d.

sprendimu Nr. T1-

**PLUNGĖS RAJONO SAVIVALDYBĖS ŽLIBINŲ KULTŪROS CENTRO**

**NUOSTATAI**

**I SKYRIUS**

**BENDROJI DALIS**

1. Plungės rajono savivaldybės Žlibinų kultūros centro nuostatai (toliau – Nuostatai) reglamentuoja biudžetinės įstaigos Plungės rajono savivaldybės Žlibinų kultūros centro (toliau – Kultūros centras) ir skyrių teisinę formą, veiklos pobūdį, tikslus ir funkcijas, teises ir pareigas, valdymą ir veiklos organizavimą, darbuotojų priėmimą į darbą, atleidimą iš darbo, jų darbo apmokėjimo tvarką, lėšų šaltinius, jų naudojimo tvarką, finansinės veiklos kontrolę, steigimo, pertvarkymo, reorganizavimo, likvidavimo tvarką, savininką, savininko teises ir pareigas įgyvendinančią instituciją, viešų pranešimų skelbimo ir visuomenės informavimo tvarką.

2. Kultūros centro savininkas yra Plungės rajono savivaldybė (toliau – Savininkas), kodas 111104268, savininko teises ir pareigas įgyvendinanti institucija - Plungės rajono savivaldybės taryba (toliau – Savivaldybės taryba). Savivaldybės tarybos kompetenciją nustato Lietuvos Respublikos biudžetinių įstaigų įstatymas.

3. Kultūros centro teisinė forma – biudžetinė įstaiga.

4. Kultūros centras yra ribotos civilinės atsakomybės viešasis juridinis asmuo, turintis savo antspaudą, pavadinimą, simboliką, sąskaitas Lietuvos Respublikos bankuose.

5. Kultūros centro veikla organizuojama vadovaujantis Lietuvos Respublikos Konstitucija, Jungtinių Tautų vaiko teisių konvencija, Lietuvos Respublikos civiliniu kodeksu, Lietuvos Respublikos biudžetinių įstaigų įstatymu, Lietuvos Respublikos kultūros centrų įstatymu, Lietuvos Respublikos švietimo įstatymu, kitais įstatymais, Lietuvos Respublikos Vyriausybės nutarimais bei kitais teisės aktais, Lietuvos Respublikos kultūros bei Švietimo ir mokslo ministerijų teisės aktais, Plungės rajono savivaldybės tarybos sprendimais, kitais teisės aktais ir šiais Nuostatais.

6. Kultūros centro pavadinimas – Plungės rajono savivaldybės Žlibinų kultūros centras. Trumpasis pavadinimas - Žlibinų kultūros centras.

7. Kultūros centro buveinė: Plungės rajono savivaldybė, Žlibinų seniūnija, 90261 Žlibinai, Žarėnų g. 46.

8. Kultūros centrui priklausantys skyriai ir padaliniai:

8.1. Kantaučių daugiafunkcis centras, buveinė: Plungės rajono savivaldybė, Žlibinų seniūnija, Kantaučių kaimas;

8.2. Babrungo seniūnijos skyrius, buveinė: Plungės rajono savivaldybė, Žlibinų seniūnija, 90261 Žlibinai, Žarėnų g. 46;

8.3. Paukštakių seniūnijos skyrius, buveinė: Plungės rajono savivaldybė, Paukštakių seniūnija, Stanelių kaimas.

9. Kultūros centro finansiniai metai sutampa su kalendoriniais metais.

10. Kultūros centro vieši pranešimai skelbiami Kultūros centro interneto svetainėje [www.zlibinukc.lt](http://www.zlibinukc.lt).

# II SKYRIUS

# KULTŪROS CENTRO VEIKLOS POBŪDIS, TIKSLAI IR FUNKCIJOS

11. Kultūros centras pagal veiklos pobūdį yra daugiafunkcis, pagrindinė veiklos sritis – kultūra.

13. Kultūros centro veiklos sritys: kultūrinė-meninė veikla; ikimokyklinis; priešmokyklinis; neformalusis vaikų ir suaugusiųjų švietimas; švietimo pagalba.

14. Kultūros centro tikslai: tenkinti visuomenės kultūrinius poreikius, puoselėti etninę kultūrą, mėgėjų meną, kurti menines programas, plėtoti edukacinę, neformaliojo vaikų švietimo, pramoginę veiklą, rūpintis tautinių tradicijų išsaugojimu ir profesionalaus meno sklaida, užtikrinti ikimokyklinį ir priešmokyklinį ugdymą, neformalųjį švietimą bei socialinių paslaugų organizavimą.

15. Kultūros centro funkcijos:

15.1. sudaryti sąlygas etninės kultūros sklaidai, populiarinti senąsias kultūros tradicijas, papročius, laiduoti etninės kultūros perimamumą;

15.2. organizuoti mėgėjų meno kolektyvų veiklą, rūpintis jų dalyvavimu vietiniuose, regioniniuose, respublikiniuose ir tarptautiniuose projektuose;

15.3. Kultūros centrui priklausantis padalinys – Kantaučių daugiafunkcis centras - rengia ir vykdo ikimokyklinio ir priešmokyklinio švietimo programas;

15.4. teikia  maitinimo paslaugas, kurių tvarką, mokėjimo terminus, užmokesčio lengvatas, sąlygas ir įkainius reglamentuoja Plungės rajono savivaldybės tarybos sprendimai;

15.5. rengia ir vykdo neformaliojo vaikų ir suaugusiųjų švietimo programas, tenkinančias vietos bendruomenės poreikius;

15.6. Kultūros centrui priklausantis padalinys – Kantaučių daugiafunkcis centras - ikimokyklinio  amžiaus  vaikų  ugdymą  organizuoja  pagal įstaigos parengtą programą, vadovaujantis  švietimo  ir  mokslo    ministro  patvirtintu Ikimokyklinio ugdymo programų kriterijų aprašu;

15.7. kuria ir įgyvendina ugdymo modelius, orientuotus į ugdytinių prigimtinių galių plėtojimą, atsižvelgiant į bendražmogiškųjų ir tautinių vertybių puoselėjimą;

15.8 rengia, įgyvendina vaikų ir paauglių vasaros poilsio programas;

15.9. užtikrina higienos normas, teisės aktų reikalavimus atitinkančią sveiką, saugią ugdymo ir darbo aplinką;

15.10. renka ir analizuoja informaciją apie asmenis, kuriems reikia socialinių paslaugų;

15.11. Kultūros centrui priklausantis padalinys – Kantaučių daugiafunkcis centras - organizuoja socialinės rizikos šeimų vaikų užimtumą po pamokų;

15.12 tenkina sociokultūrinius bendruomenės poreikius;

15.13. organizuoja mokamas papildomas paslaugas (būrelius, studijas, stovyklas, ekskursijas ir kt.) tėvų (globėjų, rūpintojų) pageidavimu, teisės aktų nustatyta tvarka;

15.14. rengia socialinius projektus, ieško rėmėjų socialiniams projektams įgyvendinti;

15.15. organizuoja pramoginius, edukacinius ir kitus renginius;

15.16. rūpinasi vaikų ir jaunimo užimtumu, meniniu ugdymu;

15.17. kuria ir įprasmina šiuolaikines modernias meno veiklos formas;

15.18. sudaro sąlygas profesionalaus meno sklaidai;

15.19. tenkina sociokultūrinius bendruomenės poreikius;

15.20. kuria ir įgyvendina meninio ugdymo programas;

15.21. organizuoja mokymus ir kvalifikacijos kėlimą;

15.22. kuria kultūros ir ugdymo reikalavimams įgyvendinti reikiamą materialinę bazę;

15.23. esant būtinybei rūpinasi vaikų pavėžėjimu;

15.24. atlieka kitas įstatymų ir kitų teisės aktų nustatytas funkcijas.

16. Kultūros centras, įgyvendindamas savo tikslus ir funkcijas, vykdo šių rūšių veiklą:

16.1. Pagrindinės kultūros veiklos rūšys:

16.1.1. kūrybinė, meninė ir pramogų organizavimo veikla (kodas 90);

16.1.2. scenos pastatymų veikla (kodas 90.01);

16.1.3. scenos pastatymams būdingų paslaugų veikla (kodas 90.02);

16.1.4. meninė kūryba (kodas 90.03);

16.1.5. meno įrenginių eksploatavimo veikla (kodas 90.04);

16.1.6. loterijų organizavimo veikla (kodas 92.00.10);

16.1.7. sportinė veikla, pramogų ir poilsio organizavimo veikla (kodas 93);

16.1.8. pramogų ir poilsio organizavimo veikla (kodas 93.2);

16.1.9. atrakcionų ir teminių parkų veikla (kodas 93.21);

16.1.10. kita pramogų ir poilsio organizavimo veikla (kodas 93.29).

16.2. Pagrindinės švietimo veiklos rūšys Kantaučių daugiafunkciame centre:

16.2.1. ikimokyklinio amžiaus vaikų ugdymas (kodas 85.10.10);

16.2.2. priešmokyklinio amžiaus vaikų ugdymas (kodas 85.10.20);

16.2.3. sportinis ir rekreacinis švietimas (kodas 85.51);

16.2.4. kultūrinis švietimas (kodas 85.52);

16.2.5. kitas, niekur nepriskirtas, švietimas (kodas 85.59);

16.2.6. švietimui būdingų paslaugų veikla (kodas 85.60);

16.2.7. kitas mokymas (kodas 85.5).

16.3. Kitos veiklos rūšys:

16.3.1 kitų maitinimo paslaugų teikimas (kodas 56.29);

16.3.2. kita žmonių sveikatos priežiūros veikla (kodas 86.90);

16.3.3. vaikų dienos priežiūros veikla (kodas 88.91);

16.3.4. kita, niekur nepriskirta, asmenų aptarnavimo veikla (kodas 96.09);

16.3.5. bibliotekų ir archyvų veikla (kodas 91.01);

16.3.6. buhalterinė apskaita ir audito atlikimas (kodas 69.20.10);

16.3.7. vaikų poilsio stovyklų veikla (kodas 55.20.20);

16.3.8. leidybinė veikla (kodas 58);

16.3.9. knygų, periodinių leidinių leidyba ir kita leidybinė veikla (kodas 58.1);

16.3.10. žinynų, katalogų ir adresų sąrašų leidyba (kodas 58.12);

16.3.11. kita leidyba (kodas 58.19);

16.3.12. kino filmų rodymas (kodas 59.14);

16.3.13. viešųjų ryšių ir komunikacijos veikla (kodas 70.21);

16.3.14. reklama (kodas 73.1);

16.3.15. rinkos tyrimas ir viešosios nuomonės apklausa (kodas 73.20);

16.3.16. fotografavimo veikla (kodas 74.20);

16.3.17. muzikos instrumentų, teatro dekoracijų ir kostiumų nuoma (kodas 77.29.30);

16.3.18. ekskursijų organizatorių veikla (kodas 79.12);

16.3.19. kitų išankstinio užsakymo ir susijusių paslaugų veikla (kodas 79.90);

16.3.20. posėdžių ir verslo renginių organizavimas (kodas 82.30);

16.3.21. narystės organizacijų veikla (kodas 94);

16.3.22. kitų narystės organizacijų veikla (kodas 94.9);

16.3.23 kitas, niekur nepriskirtas, keleivinis sausumos transportas (kodas 49.39);

16.3.24. nuosavo arba nuomojamo nekilnojamojo turto nuoma ir eksploatavimas (kodas 68.20).

**III SKYRIUS**

**KULTŪROS CENTRO SAVININKO TEISES IR PAREIGAS ĮGYVENDINANČIOS INSTITUCIJOS KOMPETENCIJA**

17. Kultūros centro Savininko teises ir pareigas įgyvendinanti institucija – Plungės rajono savivaldybės taryba:

17.1. įstatymų nustatyta tvarka steigia, reorganizuoja ir likviduoja Kultūros centrą bei jo skyrius ar padalinius;

17.2. analizuoja ir kontroliuoja Kultūros centro, padalinių ir skyrių veiklą;

17.3. nustato Kultūros centro plėtotės strategiją;

17.4. rengia Kultūros centro veiklą reglamentuojančių teisės aktų projektus ir nustatyta tvarka juos tvirtina;

17.5. tvirtina Kultūros centro nuostatus;

17.6. tvirtina didžiausią leistiną darbuotojų, dirbančių pagal darbo sutartis ir gaunančių darbo užmokestį iš Savininko skiriamo biudžeto, skaičių;

17.7. tvirtina Kultūros centro teikiamų paslaugų įkainius;

17.8. organizuoja Kultūros centro darbuotojų kvalifikacijos kėlimą;

17.9. suteikia Kultūros centrui kategoriją.

# IV SKYRIUS

# KULTŪROS CENTRO TEISĖS IR PAREIGOS

18. Nuostatuose numatytai veiklai vykdyti Kultūros centras turi teisę:

18.1. naudotis patikėjimo teise perduotu valstybės bei Savininko turtu;

18.2. pirkti ar kitaip įsigyti turtą, jį valdyti, naudoti ir disponuoti juo įstatymų ir šių Nuostatų nustatyta tvarka;

18.3. sudaryti sutartis bei prisiimti įsipareigojimus;

18.4. teikti mokamas paslaugas, kurių kainas tvirtina Savininko teises ir pareigas įgyvendinanti institucija;

18.5. gauti paramą;

18.6. naudoti lėšas Nuostatuose numatytiems tikslams ir funkcijoms įgyvendinti;

18.7. užmegzti tarptautinius ryšius, keistis specialistais, kviestis įvairius atlikėjus;

18.8. stoti į pelno nesiekiančių šalies ir tarptautinių organizacijų asociacijas bei dalyvauti jų veikloje;

18.9. nustatyti savo vidaus struktūrą;

18.10. parinkti ugdymo metodus ir veiklos būdus;

18.11. vykdyti miesto, šalies ir tarptautinius projektus;

18.12. gauti paramą ir labdarą Lietuvos Respublikos labdaros ir paramos įstatymo nustatyta tvarka;

18.13. turėti ir kitų teisių, jeigu jos neprieštarauja teisės aktams.

19. Kultūros centro pareigos:

19.1. vykdyti Nuostatuose reglamentuotą veiklą;

19.2. užtikrinti ugdymo, mokymo, švietimo programų vykdymą, atvirumą vietos bendruomenei;

19.3. užtikrinti saugią, sveiką, užkertančią kelią smurto, prievartos apraiškoms, narkotinių ir psichotropinių medžiagų vartojimo ir kitiems žalingiems įpročiams, aplinką;

19.4. tvarkyti buhalterinę apskaitą, teikti finansinę-buhalterinę ir statistinę informaciją valstybės institucijoms ir mokėti mokesčius įstatymų nustatyta tvarka;

19.5. Savininkui ir kitoms įstatymais nustatytoms institucijoms teikti savo veiklos ataskaitas;

19.6. vykdyti įsipareigojimus pagal sudarytas sutartis;

19.7. užtikrinti saugias darbo sąlygas Kultūros centro darbuotojams;

19.8. vykdyti kitais įstatymais ir teisės aktais nustatytas pareigas.

# V SKYRIUS

# KULTŪROS CENTRO VEIKLOS ORGANIZAVIMAS IR VALDYMAS

20. Kultūros centro veikla organizuojama pagal:

20.1. strateginį planą, patvirtintą Kultūros centro direktoriaus, pritarus Plungės rajono savivaldybės administracijos direktoriui ar jo įgaliotam asmeniui;

20.2. metinį veiklos planą, patvirtintą Kultūros centro direktoriaus, pritarus Kultūros centro tarybai.

21. Kultūros centrui vadovauja direktorius, kurį įstatymų nustatyta tvarka skiria ir atleidžia Savivaldybės meras. Darbo sutartį su direktoriumi sudaro ir nutraukia Savivaldybės meras.

22. Direktorius tiesiogiai atskaitingas Plungės rajono savivaldybės merui.

23. Kultūros centro direktorius:

23.1. vadovauja Kultūros centro strateginio plano, metinio veiklos plano ir švietimo programų rengimui, juos tvirtina, vadovauja jų vykdymui;

23.2. organizuoja Kultūros centro, jo skyrių ir padalinių darbą, kad būtų įgyvendinami Kultūros centro tikslai ir atliekamos nustatytos funkcijos;

23.3. tvirtina Kultūros centro struktūrą ir darbuotojų pareigybių sąrašą, neviršydamas Savivaldybės biudžete Kultūros centrui patvirtintų lėšų darbo užmokesčiui ir nustatyto didžiausio leistino pareigybių skaičiaus;

23.4. įstatymų nustatyta tvarka priima į darbą ir atleidžia iš darbo Kultūros centro darbuotojus, nustato ir tvirtina jų tarnybinius atlyginimus (koeficientus), priedus, priemokas, skiria jiems paskatinimus bei drausmines nuobaudas;

23.5. priima vaikus Plungės rajono savivaldybės tarybos nustatyta tvarka, sudaro ugdymo sutartis teisės aktų nustatyta tvarka;

23.6. suderinęs su Kultūros centro taryba, tvirtina darbuotojų pareigines ir kitas instrukcijas, Kultūros centro vidaus tvarkos taisykles, kuriose nustato vaikų, darbuotojų teises, pareigas, atsakomybę, bendruomenės narių elgesio ir etikos normas;

23.7. sudaro vaikams ir darbuotojams saugias ir sveikatai nekenksmingas ugdymo ir darbo sąlygas;

23.8. planuoja Kultūros centro veiklą ir vertina materialinių ir intelektinių išteklių naudojimą;

23.9. leidžia įsakymus, kontroliuoja jų vykdymą;

23.10. sudaro sutartis Kultūros centro funkcijoms atlikti;

23.11. organizuoja Kultūros centro dokumentų saugojimą ir valdymą teisės aktų nustatyta tvarka;

23.12. rūpinasi intelektiniais, materialiniais, finansiniais, informaciniais ištekliais, užtikrina jų optimalų valdymą, naudojimą;

23.13. sudaro sąlygas darbuotojams tobulėti, kelti kvalifikaciją;

23.14. inicijuoja Kultūros centro savivaldos institucijų sudarymą ir skatina jų veiklą;

23.15. bendradarbiauja su vaikų tėvais (globėjais, rūpintojais), pagalbą vaikui, mokytojui ir Kultūros centrui teikiančiomis įstaigomis, teritorinėmis policijos, socialinių paslaugų, sveikatos įstaigomis, vaiko teisių apsaugos tarnybomis ir kitomis institucijomis, dirbančiomis vaiko teisių apsaugos srityje;

23.16. palaiko būtinus ir nuolatinius ryšius su įstaigomis ir organizacijomis, Kultūros centro rėmėjais, visuomene;

23.17. rūpinasi gyventojų kultūros ugdymu ir puoselėjimu, skatina mėgėjų meno, liaudies meno ir amatų vystymą, suteikia galimybę kiekvienam gyventojui pagal jo sugebėjimus ir norus dalyvauti kultūros vertybių įsisavinimo ir jų kūrimo procese, propaguoja profesionalųjį meną;

23.18. atstovauja Kultūros centrui kitose institucijose;

23.19. nustato Kultūros centro darbuotojų atsakomybę už naudojamo turto saugumą;

23.20. be įgaliojimo veikia Kultūros centro vardu ir išduoda įgaliojimus Kultūros centro darbuotojams atlikti tas funkcijas, kurios priklauso direktoriaus kompetencijai;

23.21. gali turėti ir kitų jam Kultūros centro nuostatuose arba kituose teisės aktuose nustatytų teisių ir pareigų, kurios neprieštarauja įstatymams ir kitiems teisė aktams.

24. Kultūros centro direktorius atsako už:

24.1. Lietuvos Respublikos įstatymų ir kitų teisės aktų laikymąsi Daugiafunkciame centre,  nustatytų  tikslų ir uždavinių įgyvendinimą, veiklos rezultatus, tinkamą funkcijų atlikimą;

24.2. demokratinį Kultūros centro valdymą, skaidriai priimamus sprendimus, bendruomenės narių informavimą;

24.3. pagal Lietuvos Respublikos viešojo sektoriaus atskaitomybės įstatymą teikiamų ataskaitų rinkinių ir statistinių ataskaitų teisingumą;

24.4. viešosios informacijos apie Kultūros centro veiklą skelbimą.

25. Kultūros centro direktoriui negalint eiti pareigų, visas jo pareigas atlieka direktoriaus pavaduotojas arba kitas direktoriaus paskirtas asmuo.

**VI SKYRIUS**

**KULTŪROS CENTRO TARYBA**

26. Valdant Kultūros centrą, jo skyrius ir padalinius šių Nuostatų numatyta tvarka, patariamojo balso teise dalyvauja kolegiali Kultūros centro taryba, susidedanti iš 7 narių (po 1 atstovą deleguoja Kultūros centras ir skyriai bei seniūnijų bendruomenės), išrinkta visuotiniame kolektyvo ir Žlibinų, Kantaučių, Glaudžių, Stanelių bei Grumblių bendruomenių atstovų susirinkime. Tarybos sudėtį ir jos darbo reglamentą 3 metams tvirtina Kultūros centro direktorius.

27. Kultūros centro tarybai negali vadovauti Kultūros centro direktorius.

28. Taryba savo veikloje vadovaujasi Lietuvos Respublikos kultūros centrų įstatymu, Kultūros centro nuostatais, kitais teisės aktais.

29. Kultūros centro taryba atlieka šias funkcijas:

29.1. aptaria Kultūros centro ir jo skyrių organizacinę struktūrą;

29.2. aptaria Kultūros centro, jo padalinių nuostatų projektus ir pareigybių instrukcijų projektus;

29.3. aptaria Kultūros centro, jo skyrių pajamų ir išlaidų sąmatą bei ūkinės finansinės veiklos ataskaitas;

29.4. svarsto ir vertina sezonines ir perspektyvines kūrybinės veiklos programas, jų įgyvendinimo rezultatus;

29.5. aptaria naujausias meno programas ir teikia siūlymus dėl jų meninės kokybės;

29.6. svarsto kitus klausimus, numatytus Kultūros centro steigimo dokumentuose ir Nuostatuose;

29.7. siūlo Kultūros centro darbuotojus apdovanojimams, stipendijoms ir paskatinimams gauti.

30.Taryba į savo posėdžius gali kviestis ir kitus Kultūros centro specialistus ar kitus asmenis, galinčius pateikti pasiūlymų bei išvadas iškilusiais klausimais.

31. Tarybos posėdžiai šaukiami ne rečiau kaip du kartus per metus. Neeilinis Tarybos posėdis šaukiamas pirmininko iniciatyva arba ne mažiau kaip trijų Tarybos narių reikalavimu.

32. Tarybos posėdis yra teisėtas, jeigu jame dalyvauja ne mažiau kaip 2/3 Tarybos narių.

33. Tarybos nutarimai laikomi priimtais, jeigu už juos balsuoja daugiau kaip pusė Tarybos narių. Balsams pasiskirsčius po lygiai, lemia Tarybos pirmininko balsas.

34. Tarybos nutarimai įforminami posėdžio protokolu, kurį pasirašo Tarybos pirmininkas ir posėdžio sekretorius.

35. Tarybos nutarimai yra rekomendacinio pobūdžio ir gali būti įgyvendinami tik Kultūros centro direktoriaus įsakymais.

**VII SKYRIUS**

**DARBUOTOJŲ PRIĖMIMAS Į DARBĄ IR DARBO**

**APMOKĖJIMAS**

36. Kultūros centro direktorius į pareigas priimamas konkurso būdu Savivaldybės mero nustatyta tvarka.

37. Kultūros centro darbuotojus į darbą priima, nustato jiems atlyginimą, skiria nuobaudas, skatina ir atleidžia iš darbo Kultūros centro direktorius, vadovaudamasis Lietuvos Respublikos darbo kodeksu ir kitais teisės aktais.

38. Didžiausią leistiną darbuotojų skaičių, dirbančių pagal darbo sutartis ir gaunančių darbo užmokestį iš Savivaldybės skirto biudžeto, nustato ir tvirtina Savivaldybės taryba.

39. Atskiriems kultūriniams projektams įgyvendinti direktoriui suteikiama teisė sudaryti terminuotas darbo sutartis arba autorines ar atlikėjo intelektinių paslaugų sutartis.

40. Kultūros centro darbuotojų darbo užmokesčio dydis nustatomas Lietuvos Respublikos darbo kodekso ir kitų teisės aktų nustatyta tvarka.

41. Kultūros centro kultūros ir meno darbuotojai atestuojami įstatymų nustatyta tvarka.

**VIII SKYRIUS**

**KULTŪROS CENTRO TURTAS IR LĖŠOS BEI JŲ NAUDOJIMAS**

42. Kultūros centras patikėjimo teise valdo, naudoja ir disponuoja jo veiklai valstybės bei Savivaldybės tarybos perduotu arba kitaip įsigytu turtu.

43. Kultūros centras susidėvėjusias ar nereikalingas materialines vertybes nurašo ar realizuoja ir gautas pajamas naudoja Savivaldybės tarybos nustatyta tvarka.

44. Kultūros centro lėšas sudaro:

44.1. Savininko biudžeto asignavimai;

44.2. lėšos už teikiamas mokamas paslaugas;

44.3. lėšos už tikslinių programų vykdymą;

44.4. lėšos, gautos kaip parama;

44.5. lėšos, gautos iš įvairių fondų bei organizacijų;

44.6. kitos lėšos, gautos teisės aktų nustatyta tvarka.

**IX SKYRIUS**

**KULTŪROS CENTRO FINANSINĖS VEIKLOS KONTROLĖ**

45. Kultūros centras yra finansuojamas iš Savininko biudžeto pagal asignavimų valdytojų patvirtintas sąmatas, laikantis Finansų ministerijos nustatytų finansavimo taisyklių ir iždo procedūrų.

46. Kultūros centro finansinės veiklos kontrolę vykdo Savininko ir kitos įgaliotos valstybės institucijos teisės aktų nustatyta tvarka.

**X SKYRIUS**

**KULTŪROS CENTRO NUOSTATŲ TVIRTINIMAS, KEITIMAS IR PAPILDYMAS**

47. Kultūros centro nuostatus tvirtina, juos keičia ar papildo Savivaldybės taryba.

48. Kultūros centro nuostatai keičiami ar papildomi Kultūros centro direktoriaus arba Savivaldybės tarybos iniciatyva. Pasikeitus kultūros įstaigų nuostatams, naują Nuostatų redakciją tvirtina Savivaldybės taryba.

**XI SKYRIUS**

**KULTŪROS CENTRO REORGANIZAVIMAS, PERTVARKYMAS IR LIKVIDAVIMAS**

49. Kultūros centrą reorganizuoja, pertvarko arba likviduoja Savivaldybės taryba, vadovaudamasis Lietuvos Respublikos civiliniu kodeksu, Lietuvos Respublikos kultūros centrų įstatymu bei kitais teisės aktais.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Plungės rajono savivaldybės

Žlibinų kultūros centro direktorius Žydrūnas Purauskis

**ŠVIETIMO, KULTŪROS IR SPORTO SKYRIUS**

**AIŠKINAMASIS RAŠTAS**

**PRIE SPRENDIMO PROJEKTO**

**„DĖL PLUNGĖS RAJONO SAVIVALDYBĖS ŽLIBINŲ KULTŪROS CENTRO NUOSTATŲ PATVIRTINIMO**“

2018 m. birželio 12 d.

Plungė

**1. Parengto teisės akto projekto tikslai ir uždaviniai.**

Sprendimo projekto tikslas – patvirtinti Plungės rajono savivaldybės Žlibinų kultūros centro nuostatus.

**2. Teisės akto projekto esmė, rengimo priežastys ir motyvai.**

Sprendimo projektas parengtas, vadovaujantis Lietuvos Respublikos vietos savivaldos įstatymo 16 straipsnio 3 dalies 9 punktu, Lietuvos Respublikos biudžetinių įstaigų įstatymo 4 straipsnio 3 dalies 1 punktu.

2017 m. lapkričio 20 d. Plungės rajono savivaldybės tarybos Švietimo, kultūros ir sporto komiteto posėdyje buvo pritarta siūlymui nuo 2018 m. rugsėjo 1 d. Kantaučiuose įsteigti ikimokyklinio ir priešmokyklinio ugdymo grupes. Atsižvelgus į Kantaučių bendruomenės, Žlibinų seniūnijos prašymus bei vadovaujantis Plungės rajono savivaldybės tarybos Švietimo, kultūros ir sporto komiteto 2017 m. lapkričio 20 d. posėdžio protokolu Nr. TK-82, sprendimo projektu siūloma papildyti Žlibinų kultūros centro nuostatus, įsteigiant Kantaučių daugiafukciame padalinyje ikimokyklinio ir priešmokyklinio ugdymo grupes.

**3. Lėšų poreikis** (jeigu teisės aktui įgyvendinti reikalingos lėšos). Šiam sprendimui įgyvendinti papildomai bus reikalingos lėšos patalpų remontui bei papildomų etatų įsteigimui.

**4. Laukiami rezultatai.** Patvirtinus Plungės rajono savivaldybės Žlibinų kultūros centro nuostatus, bus galimybė teikti ikimokyklinio ir priešmokyklinio ugdymo paslaugas Kantaučiuose.

**5. Kita svarbi informacija** (gali būti nurodomos kitos galimos projekto ir (ar) jo įgyvendinimo alternatyvos, taip pat jų poveikio įvertinimas; nurodoma, kokios institucijos būtų atsakingos už jo atlikimą, kokie duomenys turėtų būti renkami, siekiant vėliau įvertinti, ar buvo pasiektas projekto tikslas; nurodoma, ar buvo konsultuotasi su visuomene, apibendrinami konsultavimosi rezultatai (nurodoma, su kokiomis suinteresuotomis grupėmis buvo konsultuotasi, ar atsižvelgta į suinteresuotų grupių pateiktus siūlymus, kiek į juos atsižvelgta) ir kita.).

**6. Numatomo teisinio reguliavimo poveikio vertinimas**\*

|  |  |  |
| --- | --- | --- |
| **Sritys** | **Numatomo teisinio reguliavimo poveikio vertinimo rezultatai** | |
| **Teigiamas poveikis** | **Neigiamas poveikis** |
| *Ekonomikai* | *Nenumatoma* | *Nenumatoma* |
| *Finansams* | *Nenumatoma* | *Reikalingas papildomas finansavimas iš Plungės rajono savivaldybės biudžeto ikimokyklinių ir priešmokyklinių grupių įrengimui (remonto darbams) bei papildomų etatų įsteigimui.* |
| *Socialinei aplinkai* | *Atsiras galimybė vaikų ugdymui, edukacinėms veikloms Žlibinų seniūnijos gyventojams. Socialinės atskirties mažinimas.* | *Nenumatoma* |
| *Viešajam administravimui* | *Nenumatoma* | *Nenumatomas* |
| *Teisinei sistemai* | *Nenumatoma* | *Nenumatoma* |
| *Kriminogeninei situacijai* | *Nenumatoma* | *Nenumatoma* |
| *Aplinkai* | *Nenumatoma* | *Nenumatoma* |
| *Administracinei naštai* | *Nenumatoma* | *Nenumatoma* |
| *Regiono plėtrai* | *Nenumatoma* | *Nenumatoma* |
| *Kitoms sritims, asmenims ar jų grupėms* | *Nenumatoma* | *Nenumatoma* |

\* Numatomo teisinio reguliavimo poveikio vertinimas atliekamas rengiant teisės akto, kuriuo numatoma reglamentuoti iki tol nereglamentuotus santykius, taip pat kuriuo iš esmės keičiamas teisinis reguliavimas, projektą. Atliekant vertinimą, nustatomas galimas teigiamas ir neigiamas poveikis to teisinio reguliavimo sričiai, asmenims ar jų grupėms, kuriems bus taikomas numatomas teisinis reguliavimas.

Rengėja Švietimo, kultūros ir sporto skyriaus vedėjo pavaduotoja Vida Saukalienė